google/wiki40b huggingface dataset:
Treider Fagskoler

Treider Fagskoler, tidligere kalt  Otto Treiders Handelsskole og Treider Privatskole, er en landsdekkende fagskole med utdanninger innen blant annet reiseliv, administrasjon (administrasjonssekretær, advokatsekretær og halvårig sekretær) og butikkledelse – salg og service. Skolen ble grunnlagt av frikirkepredikanten Otto Treider i 1882 og var i sin tid Norges største og ledende handelsskole med fag innen regnskap, økonomi og markedsføring. Treider Fagskoler holder til i lokaler i Nedre Vollgate i Oslo, samt regionskontorer i Bergen og Trondheim. 
Selskapet Treider Fagskoler AS, som driver skolen, eies av Anthon B Nilsen AS, en av Skandinavias største private selskaper innen utdanning og kursvirksomhet.
Vision

Publikasjonshistorie

Den første karakteren som het Vision ble skapt av Joe Simon og Jack Kirby i Marvel Mystery Comics nr 13 i 1940. Dette bladet ble utgitt av Timely Comics, en forgjenger til Marvel Comics gjennom 30- og 40-årene.
En ny karakter ble skapt når Stan Lee og Roy Thomas tiår senere så etter rekrutter som kunne være nye medlemmer av Avengers. Roy Thomas ønsket å reintrodusere karakteren Vision fra 40-tallet, mens Lee ønsket å introdusere en androide som det nye medlemmet. Et kompromiss var løsningen og androiden Vision fikk sin debut i 1968. To år senere, i nr 75 av Avengers, returnerte Scarlet Witch, et tidligere medlem av Avengers, til serien og laget. Ganske snart ble det skrevet et romantisk plot for Vision og Scarlet Witch.
Vision og Scarlet Witch inngikk ekteskap i et bryllup i Giant-Size Avengers nr 4 i 1975. Paret fikk så sin egen serie, Vision and the Scarlet Witch, som fikk tre utgaver i 1982-83. Denne ble skrevet av Bill Mantlo og tegnet av Rick Leonhardi. Paret fikk så en ny serie med samme navn som denne gang bestod av tolv nummer fra oktober 1985 til september 1986. Denne gang skrevet av Steve Englehart og tegnet av Richard Howell. I løpet av denne serien ble Vision og Scarlet Witch på overnaturlig vis foreldre til to guttebarn.
Vision fikk sin første soloserie i 1994-95 som ble tegnet Manny Clark og skrevet av Bob Harras. Et tiår senere kom en ny soloserie som ble skrevet av Geoff Johns og tegnet av Ivan Reis.
I tillegg til å være en gjenganger og ofte et fast medlem i Avengers har Vision også vært medlem av lagene Defenders og West Coast Avengers.
Serien Young Avengers ble lansert i april 2005 og bestod av tolv nummer fram til august 2006. I denne serien ble en ny utgave av Vision introdusert. Denne var en kombinasjon av den opprinnelige Vision sin programmering, maskinvare og kropp og personligheten til karakteren Iron Lad. Denne har senere også vært medlem av Mighty Avengers.
August Philip av Slesvig-Holsten-Sønderborg-Beck

Biografi

August Philipp ble født i 1612 på Sønderborg i Hertugdømmet Slesvig (nå Sønderborg i Danmark) som den femte sønn av Alexander av Slesvig-Holsten-Sønderborg og Dorothea av Schwarzburg-Sondershausen. I 1633, i en alder av 21, emigrerte han til Tyskland.
Han giftet seg med Marie Sibylle av Nassau-Saarbrücken, datter av William Louis av Nassau-Saarbrücken den 12. april 1651 i Beck.
August døde på Beck og ble etterfulgt som hertug av sin første sønn, August, og senere av sin andre sønn, Frederik Ludvig.
TV-aksjonen 2014

TV-aksjonen 2014 ble arrangert av NRK til inntekt for Kirkens Nødhjelp. Aksjonen hadde mottoet «Vann forandrer alt», og de innsamlede midlene skulle brukes til å sikre tilgang på rent vann og trygge sanitære forhold i flere land i Afrika og Asia. Pengene skulle fordeles på åtte land: Tanzania, Etiopia, Haiti, Pakistan, Somalia, Afghanistan, Sudan og Sør-Sudan. Aksjonen ble arrangert søndag 19. oktober og var den 41. i rekken.
TV-aksjonen omtales gjerne som «verdens største dugnad», og målet er at rundt 100 000 bøssebærere skal besøke to millioner husstander i løpet av noen ettermiddagstimer. I tillegg legger lokale innsamlingskomitéer i de enkelte kretsene ned utallige timer med ulønnet arbeid i ukene og månedene i forkant av selve dagen. Hvert år holdes det også lokale kultur- og idrettsarrangement, basarer, loppemarkeder og auksjoner på grasrotnivå, for å samle inn penger og skape oppmerksomhet rundt formålet. For mange er det etter hvert «gått sport» i å finne nye og fantasifulle måter å samle inn penger på. Bygder og lokalsamfunn konkurrerer om hvem som klarer å samle inn mest penger per innbygger. Utsira er én av kommunene som er går igjen på listene over de mest giverglade lokalsamfunnene.
Ola Elvestuen

Biografi

Elvestuen studerte i årene 1989–1994 til cand.mag. ved Universitetet i Oslo, med sosialantropologi, mellomfag i statsvitenskap og historie. Han har også gjennomført sjefskurset ved Forsvarets høgskole. Før han ble organisatorisk ansatt i Venstre, arbeidet han som bartender, fotomodell, selger, gartnerassistent og bygningsarbeider.
Ola Elvestuen ble valgt som leder for St. Hanshaugen-Ullevål Venstre i 1995. Senere ble han leder i Oslo Venstre 2000–2008. I hans ledertid ble medlemstallet i Oslo-laget mer enn doblet, og Venstre opplevde sine beste valgresultater i Oslo med 9,3% oppslutning ved stortingsvalget i 2005, og 8,7% ved bystyrevalget to år senere. På landsmøtet i 2008 ble han valgt til 2. nestleder i Venstres hovedorganisasjon. Som nestleder har han særlig markert seg som en ivrig talsmann for utbygging av jernbanen. Våren 2012 ble han 1. nestleder i Venstre.
Elvestuen var gruppeleder for Venstre i Oslo bystyre 2003-2011. I samme periode var han leder for bystyrets komité for byutvikling. Som bystyrepolitiker gjorde han seg særlig bemerket med sitt engasjement for kollektivtrafikk, vern av grøntområder, kulturminnevern og rusomsorg. 
Han har markert seg som en pådriver for utbyggingen av Fjordbyen, selv om han stemte mot de omstridte Barcode-byggene og ønsket en lavere utnyttelse av arealet i den nye bydelen. I 2005 lanserte han ideen om å legge Munchmuseet til Bjørvika. Den gang stod Venstre alene om dette alternativet i bystyret, som ble vedtatt med bredt flertall tre år senere.
Ved kommunestyrevalget i 2011 beholdt Venstre sine fem representanter i bystyret med 8,2% av stemmene og ble dermed byens tredje største parti. Etter forhandlinger med Høyre og Kristelig Folkeparti gikk Venstre inn i byrådet i oktober 2011. Ola Elvestuen ble da byrådets nestleder og byråd for miljø og samferdsel. Som byråd hadde han blant annet ansvaret for å forhandle frem ny enighet om Oslopakke 3, som innebar en økning av midler til kollektivtiltak til 60 % av bompengeinntekter på totalt 73,5 milliarder 2013-kroner. Avtalen bidrar til finansiering av blant annet Lørenbanen, Fornebubanen, bane til A-hus, nye trikker og oppgradert trikkenett i Oslo.
Ved stortingsvalget i 2013 fikk Venstre 8,2 prosent av stemmene i Oslo og fikk inn både førstekandidat Trine Skei Grande og Ola Elvestuen, som var partiets andrekandidat. Han innehadde vervet som leder i Stortingets miljø- og energikomite 2013–2017. 17. januar 2018 ble han utnevnt til Norges klima- og miljøminister. 
Elvestuen er bosatt på St. Hanshaugen i Oslo. Han er bror til Per Elvestuen, mangeårig karikaturtegner i Dagens Næringsliv.

Æresbevisninger

I 2014 fikk en nyoppdaget snyltevepsart navnet Aphelinus elvestueni til ære for byråden.
Satyrotaygetis satyrina

Utseende

En nokså stor, brun sommerfugl. Undersiden er brun med tre uregelmessige, brune tverrbånd, det ytterste ganske tynt. Forvingen har en ganske liten øyeflekk i spissen, bakvingen fire nokså store øyeflekker, de to ytterste er kantet med oransje. Oversiden er brun med en stor øyeflekk, omgitt av et oransje felt, på bakvingen. Forvingen kan også ha et anstrøk av oransje.

Levevis

Larvene lever på gress.

Utbredelse

Arten er utbredt i Mellom-Amerika, fra Mexico i nord til Panama i sør.
Plaça de Catalunya

Plaça Catalunya (eller Plaça de Catalunya, begge er offisielle katalanske navn) er en stor plass i det sentrale Barcelona, som vanligvis regnes både som sentrum av byen og stedet hvor gamlebyen (Ciutat Vella) og 1800-tallsbyen Eixample møtes.
Noen av byens viktigste veier og avenyer møtes i Plaça Catalunya: Passeig de Gràcia, Rambla de Catalunya, la Rambla og Portal de l'Àngel, i tillegg til Ronda de Sant Pere, Carrer de Vergara og Carrer de Pelai. Plassen er på omtrent 50 000 kvadratmeter. Den er spesielt kjent for sine fontener og statuer, og for å ligge nær noen av Barcelonas mest populære attraksjoner, men også for det imponerende antallet duer som samler seg der.
Bukking

Katolsk liturgisk bukking

I katolsk liturgi inngår bukking som en av de faste gester. Det skilles mellom et lite bukk, hvor bare hodet bøyes, og et dypt bukk hvor hele overkroppen bøyes ved hoftene, fortrinnsvis til 90 graders vinkel, mens hendene legges på knærne. I praksis blir ofte ikke et dypt bukk utført så nøye, og det blir heller en lettere bøyning av overkroppen.
Et lite bukk skal brukes hver gang navnene Jesus, Maria leses opp under en bønn eller bibellesning. Det skal også brukes når kirkens skytshelgen eller festdagens helgens navn leses opp, men dette gjøres i mindre grad. Man utfører også et lite bukk før fredshilsenen og ved incensering av menigheten.
Dypt bukk brukes under trosbekjennelsens avsnitt om Inkarnasjonen, under tidebønnene når Ære være synges, foran tabernakelet når det ikke er nødvendig eller mulig å knele samt foran alteret i ikke-katolske kirker.
Magasinet for fagorganiserte

Magasinet for fagorganiserte er medlemsbladet for alle organiserte i Fellesforbundet. Opplaget er 158 400 eksemplarer.
Tidsskriftet kom ut for første gang i 1986,, og var et resultat av sammenslåingen av medlemsbladene Skog- og landarbeideren, Bygningsarbeideren, Jern- og metallarbeideren, Papirarbeideren og Vi i bekledning. Dette var medlemsbladene i de forbundene som to år senere fusjonerte til Fellesforbundet. Med navnet «Magasinet ...» har utgiverne forsøkt å knytte en tradisjon tilbake til Arbeidermagasinet/Magasinet for alle (1927–1970).
1. mars 2006 åpnet tidsskriftet sitt eget nettsted. Bladet er en del av LO Media og er medlem av Den Norske Fagpresses Forening.
Ansvarlig redaktør er Eline Lønnå.
Jelena Porsanger

Bakgrunn

Jelena Porsanger vokste opp i landsbyen Loparskaja i innlandet på Kolahalvøya, sentralt i det kildinsamiske området. Hennes familiebakgrunn er imidlertid fra det skoltesamiske området nær grensen mellom Russland og Finland, og faren skal ha snakket skoltesamisk. Foreldrene forsket på nordlys ved Polar-geofysisk institutt, Kola vitenskapelige senter under Det russiske vitenskapsakademiet, og Jelena ble derfor tidlig stimulert til en akademisk karriere.
I Sovjetunionen sto likhetsidealet så sterkt at kulturell bakgrunn ble fortiet, og undervisning på samisk hadde vært forbudt siden 1930-tallet. Utover 1970-tallet begynte det imidlertid å bli økende interesse for det samiske, og da det kom en samisk-russisk ordbok, lærte Porsanger seg samisk på egen hånd. Av farmoren lærte hun i tillegg finsk, og hun dro senere til Helsingfors for å studere, der hun også måtte lære seg nordsamisk.

Karriere

I 1998 begynte Porsanger som førsteamanuensis ved Senter for samiske studier ved Universitetet i Tromsø, i 2000 ble hun ansatt som forsker og foreleser og i 2005 som seniorforsker. Forskningen hennes på muntlige og skriftlige kilder til den østsamiske urfolksreligionen fra det 16. til det 20. århundre førte til doktoravhandlingen «Bassejoga čáhci»: Gáldut nuortasámiid eamioskkoldaga birra álgoálbmotmetodologiijaid olis («Vannet i den hellige elva»: Kildene til den østsamiske religionen sett i lys av urfolksmetodologi), som hun forsvarte ved Universitetet i Tromsø i januar 2006. Det er den første disputasen som har foregått på samisk i Norge. Porsanger har sagt at inspirasjonen til oppgaven kom fra frustrasjon over hvor lite som var skrevet om østsamisk kultur og religion, og at det som var skrevet var «urettmessig generalisert».
Porsangers forskningsinteresser inkluderer dekolonisering av forskning, utforming av urfolksmetodologi, forskningsetikk, samisk forskningshistorie, og østsamers historie og spirituelle kultur.
Hun ble siden ansatt ved Samisk høgskole i Kautokeino, der hun siden 2010 har ledet et forskningsprosjekt for utvikling av metodologi, dokumentasjon, bevaring, beskyttelse og lagring av árbediehtu – tradisjonell samisk kunnskap. 1. august 2011 ble hun rektor ved høgskolen.
Porsanger har også vært med i ekspertpanelet til FNs forum for urfolkssaker.
MS «Jøsenfjord» (1886)

Hjem til Ryfylke

Vinteren 2011 ble det kjent i Rogaland at MS Jøsenfjord var til salgs i Nederland. I januar var en gruppe entusiaster på befaring i Schagen og det ble konstatert at skipet var i forbausende god stand og man fikk også start på Rubb-motoren fra 1932. Etter to folkemøter i Stavanger ble Andelslaget MS Jøsenfjord stiftet 11. februar og startet arbeidet med å få skipet hjem. I løpet av kort tid ble det samlet inn over 600.000 kroner fra privatpersoner og bedrifter og den 8. april ble skipet kjøpt for 35.000 euro. Etter slippsetting i den Oever i Nederland, startet seilasen hjem 18. april og to dager senere kunne MS Jøsenfjord på nytt seile innover Fisterfjorden til sin nye fortøyningsplass i Sandangervågen på Randøy.
MS Jøsenfjord har fått status som vernet skip av Riksantikvaren. Andelslaget som senere har skiftet navn til Jøsenfjord Rutelag AL, har startet restaureringsarbeider for å bringe skipet tilbake til den stand det hadde da det gikk i trafikk på 1960-tallet.  Arbeidet skjer etter antikvariske prinsipper i samarbeide med Riksantikvaren. I mai 2015 ble skipet forhalt fra Randøy til Natvigs Minde i Stavanger der styrehuset og skipperlugaren ble satt på land for restaurering av Engøyholmen Kystkultursenter Jøsenfjord ble deretter slept til Bredalsholmen Dokk og Fartøyvernsenter i Kristiansand og her pågår det fortsatt omfattende stålarbeider på skroget.
The Hallejuah Side

«The Hallelujah Side» er en amerikansk salme. Johnson Oatman Jr. skrev teksten i 1898. Melodien ble skrevet av J. Howard Entwisle.

Norsk versjon

Den norske tittelen er «Tenk at jeg på halleluja-siden kom».
Bruneis riksvåpen

Bruneis riksvåpen har en framtredende plass i Bruneis flagg. Det ble første gang antatt 1932 og fikk sin nåværende utforming 29. august 1959. Våpenet har fem symbolske elementer i rødt: Flagget øverst, over den kongelige paraplyen, over to sammensatte vinger, to oppadløftede hender, og en oppadvendt halvmåne. På halvmånen er nasjonaldevisen skrevet i gull på arabisk: "Alltid til tjeneste under Guds veiledning". Nederst et rødt banner med gull arabisk skrift: "Brunei Darussalam", fredslandet Brunei.
Vingene symboliserer beskyttelse ved rettferdighet og fred. Halvmånen er et symbol for islam, statsreligionen. Hendene symboliserer regjeringens plikt til å beskytte befolkningen.
Micrasta

Utseende

Små, litt brede, blanke, mørke praktbiller, kan ha bronseaktig eller grønnlig metallglans. Oversiden er spredt og svært jevnt punktert.

Utbredelse

Slekten er utbredt i den Neotropiske økosonen, én art går inn i den Nearktiske økosonen (Florida).
Blooming Uterus

«Blooming Uterus» er en skulptur av den amerikanske kunstneren Matt Johnson. Skulpturen er utstilt i Ekebergparken, sammen med Johnsons Levitating Woman. «Blooming Uterus» ble kjøpt av stiftelsen C. Ludens Ringnes Stiftelse i 2017.
Romaprotokollene

Romaprotokollene av 17. mars 1934 var avtaler inngått mellom Italia under Benito Mussolini, Østerrike under Engelbert Dollfuß, og Ungarn under Miklós Horthy / Gyula Gömbös. De tre protokollene trådte i kraft 12. juli 1934 og ble registrert i League of Nations Treaty Series av 12. desember 1934.
De skulle legge grunnlaget for et tettere økonomisk samarbeid mellom de tre land. Østerrike og Ungarn skulle styrkes i sin uavhengighet og Italia sikre sin innflytelse i Donauområdet. Disse avtalene var rettet både mot Tyskland og Frankrikes bestrebelser for å øke sin innflyelse på Balkan.
Avtalene ble fornyet i 1936. Men ved Anschluss, da Østerrike ble del av det tyske rike, ble de irrelevante.
TV Modum

TV Modum er en lokal-TV-kanal som sender i Modum kommune. Kanalen eies av John Ove Andersen og Ronny Blekkan som begge jobber i kanalen. Ansvarlig redaktør er John Ove Andersen. TVModum startet sine sendinger i februar 2004, da med ny sending ca én gang per uke. Fra januar 2005 valgte de å satse for fullt på lokale nyheter. Nå har de daglige nyhetssendinger fem dager per uke og magasinet Ukeslutt i helgene. 
Kanalen er reklamefinansiert og distribueres gratis til alle som har abonnement hos Modum Kabel-TV. I tillegg kan man se deres nyhetssendinger på nettet.
Kanalen sender siden 2011 programmet «Nå er det din tur» med lokal musikk fra Modum, Sigdal og Krødsherad. Programmet ble etablert i 2002 på nærradistasjonen Radio R-35 og har en egen hjemmeside. Programledere og programskapere er Herold Rasmussen og Frode Moen.
Emil Bohinen

Landslaget

20. november 2018 fikk han sin første U21-landskamp for Norge mot Tyrkia.
Han ble tatt ut i Norges tropp til U20-VM 2019 i Polen.
Skålsølje

Skålsølje er en støpt sølje med hel bunnplate der runde skåler utgjør et hovedelement i dekoren. Skålsøljen er bare kjent fra Norge. Den har hatt stor utbredelse her i landet Det kan tyde på en høy alder, og den har vært brukt på Østlandet fra Gudbrandsdalen til Setesdal og i Hordaland. Den eldste formen har seks store skåler plassert i ring og har en form som minner om bolesøljer. Disse ble laget både i messing og bronse, og det slike søljer er kjent fra jordfunn i Hallingdal, Telemark og Setesdal. Dekoren på skålsøljer er utviklet videre med flere skåler og andre elementer som filigran, påsatte kruser eller hengende løv. I Setesdal og Telemark er det også brukt skålsøljer med samme bunn som slangesøljer. 
I et skifte fra Flatdal i Telemark er det i 1667 nevnt en augesylgje, og dette er nok et annet navn brukt for skålsølje, og i skifter fra Telemark i 1790-årene er det nevnt skålsøljer både med og uten hengende løv.
Mordforsøket på Bresjnev

Mordforsøket på Leonid Bresjnev den 22. januar 1969 ble forøvet av en desertør fra den sovjetiske arme, Viktor Iljin, i Moskva. Han avfyrte en rekke skudd mot bilkortesjen med det sovjetiske kommunistiske partis generalsekretær Leonid Bresjnev. Bresjnev ble ikke truffet, men en sjåfør ble drept og flere kosmonauter ble lettere skadet. Attentatsmannen ble pågrepet og episoden ble holdt hemmelig og ikke omtalt i sovjetiske medier. Hemmeligholdet varte i årevis.

Attentatet

Viktor Ivanovitsj Iljin (Виктор Иванович Ильин) ble født i Leningrad i 1948. Etter eksamen på en teknisk høyskole ble han innkalt til den sovjetiske hær i 1968 som løytnant. 
Iljin skal ha vært forarget over å ha blitt tvangsinnkalt til hæren og svært opprørt over  den sovjetiske innmarsjen i Tsjekkoslovakia.
Den 21. januar 1969 stjal han to Makarovpistoler og deserterte fra hæren. Han dro tilbake til hjemmet i Leningrad der han stjal sin svogers ekte politiuniform. Så dro han uten deres vitende til Moskva.
Kledd opp som politimann tok han seg uhindret frem gjennom folkemengden som ventet ved Kreml. De stod samlet rundt Borovitskijporten, der en spesiell bilkortesje skulle passere ut: Den ville medbringe kosmonautene fra romferdene Sojuz 4 og Sojuz 5 til en offisiell seremoni av første rang.
Romfarerne —Vladimir Sjatalov, Boris Volynov, Jevgenij Khrunov, og Aleksej Jelisejev—hadde returnert uken før etter en historisk sammenkobling i verdensrommet mellom to bemannede romskip; den første slike noensinne. Fra Vnukovoflyplassen ble de kjørt med Bresjnev og president Nikolaj Podgornyj mot stedet der seremonien skulle finne sted inne i Kreml. De fire som skulle hylles stod i en åpen bil fremst i kortesjen og vinket til tilskuerne; bak dem fulgte fire andre lukkede limousiner.
Kl 14.15 den 22. januar 1969 kom bilkortesjen med ledende sovjetiske kosmonauter og den sovjetiske lederen frem til porten inn til Kreml. Iljin trakk begge pistoler og fyrte løs med begge hender. Han skjøt ikke mot kosmonautene som stod og vinket i første bil, men åpnet ild mot neste bil. Det var hans gjetning at Bresjnev satt inne i den. Men denne Zil-limousinen var i virkeligheten full av kosmonauter fra tidligere romferder: Aleksej Leonov, Valentina Teresjkova, Georgij Beregovoj og Andrian Nikolajev.
Iljin traff bilen med fjorten skudd, drepte sjåføren, Ilja Zjarkov, og så ble Iljin kjørt ned av en vakt på motorsykkel. De andre i bilen var uskadet eller bare lettere såret. Etter at Iljin var arrestert fant konsmonautenes seremoni sted som planlagt, bare litt forsinket.
KGB-sjefen Jurij Andropov ledet forhørene av attentatmannen, som så ble erklært sinnssyk og sendt til et psykiatrisk sykehus i Kazan. Der satt han isolert til 1988. I 1990 ble han sluppet fri, og han vendte så hjem til St. Petersburg.
Kommunestyre- og fylkestingsvalget 2015 i Møre og Romsdal

Kommunestyre- og fylkestingsalget 2015 i Møre og Romsdal omfattet valg til fylkets 36 kommunestyrer og valg til Møre og Romsdal fylkesting for valgperioden 2015-2019. Valgene fant sted mandag 14. september 2015.
Camp Bonifas

Camp Bonifas er den amerikanske militærposten i Sør-Korea som ligger nærmest Nord-Korea, ikke langt fra Panmunjom. Camp Bonifas fikk sitt nåværende navn i 1986, ti år etter at den amerikanske kaptein Arthus Bonifas ble drept med øks av nordkoreanske soldater inne i Joint Security Area, en hendelse som kalles Øksedrapet. Tidligere het leiren Camp Kitty Hawk.
And You and I

I. «Cord of Life»

Sangen åpner med at gitarist Steve Howe stemmer gitaren sin. Han sier «OK» når han er ferdig å stemme gitaren og er klar for opptak. En enkel melodilinje spilles på 12-strengs gitar med akkorder fra orgel i bakgrunnen. Dette temaet punkteres av bassen og en triangel som avslutter åpningstemaet. Dette utvikles snart til en akkord-progresjon med en enkel solo spilt på Moog-synthesizer. Nå kommer vokalen med, og rytmen fra bassens punktering med etterfølgende triangel fortsetter. Så økes tempoet og rytmen fra bassen endres, samtidig som vokalharmoniene blir tettere og mere intense. Hovedteksten synges av Jon Anderson, mens Chris Squire og Steve Howe synger en «alternativ» tekst parallelt med hovedteksten.

II. «Eclipse»

Dette er en sats med lavt tempo og lavmælte instrumenter. Melodilinjen kan minne om Sibelius. Rick Wakeman spiller en rytmisk melodilinje som repeteres, der han spiller på Mellotron og Moog samtidig. Hovedtemaet fra «Cord of Life» behandles i forskjellige tonearter. Satsen avsluttes med 12-strengsgitarens innledning til neste sats, «The Preacher The Teacher».

III. «The Preacher, the Teacher»

Den melodiske og tekstmessige strukturen er nesten som en forlengelse av foregående sats. Et folkemusikk-lignende stykke fører musikken inn i et raskere tempo, og med flere rytmeskifter. En rask synthesizer-solo av Wakeman leder inn i en svulstig orgel-solo som bygger opp mot et orkestralt crescendo som kan minne om en neo-Wagnersk komposisjon.

IV. «Apocalypse»

Dette er den korteste satsen med sine 42 sekunder. Den består av avslutningen av sangen, som er en repetisjon av akkord-progresjonen fra første sats med sangens «refreng».
BBC Symphony Orchestra

BBC Symphony Orchestra er orkesteret til British Broadcasting Corporation (BBC) og et av de ledende orkestrene i England.
Saperdini

Utseende

Middelsstore til ganske store (de nordiske artene er 9-30 millimeter), sylindriske trebukker, gjerne grå- eller brunaktige eller grønnlige på farge. Antennene er oftest noe kortere enn kroppen. Pronotum er forholdsvis lite, sylindrisk, mye smalere enn dekkvingene, som er parallellsidige med markerte "skuldre". Kroppen er ganske kraftig punktert, ofte er punktene mørke og kontrasterer mot den lysere fargen ellers.

Levevis

Larvene lever i levende stammer, mest på løvtrær. Noen kan gjøre betydelig skade og også drepe unge trær. De voksne billene gnager på bladene på larvenes næringstrær.